ཕྲེང་བའི་རྒྱུན་སྐུད་ལ་སྔགས་ཆས་རྣམ་བཤད་ལས།བཞི་བ་ཕྲེང་བའི་རྒྱུན་སྐུད་ནི།གསེར་གྱི་སྐུད་པའམ་བུ་མོ་གཞོན་ནུ་མ་མཛེས་ཤིང་ལྟ་ན་སྡུག་པ་དབང་པོ་དང་ཡན་ལག་ཤིན་ཏུ་རྫོགས་པ་དད་པ་དང་བློ་གྲོས་ལྡན་ཞིང་ངག་འཇམ་པས་བཀལ་བའི་རས་བལ་ཀྱི་སྐུད་པ་ལ་བྱ་དགོས་པ་ཡིན་ཏེ།རྡོ་རྗེ་མཁའ་འགྲོ་ལས།གསེར་གྱི་སྐུད་པས་བརྒྱུ་བར་བྱ།།ལས་རྣམས་ཀུན་ལ་དགེ་བ་ཡིན།།ཡང་ན་རས་བལ་སྐུད་པ་ནི།།བུ་མོ་གཞོན་ནུ་གཟུགས་མཛེས་ཤིང་།།ཡན་ལག་ཤིན་ཏུ་རྫོགས་པ་དང་།།བློ་གྲོས་ལྡན་ཞིང་ངག་འཇམ་སྨྲ།།དེ་ཡིས་བཀལ་བའི་སྐུད་པས་བརྒྱུ།།སྔགས་ཀྱི་དངོས་གྲུབ་གྲོལ་བར་འགྱུར།།ཞེས་དང་།གདན་བཞི་ལས།གཟུགས་རྫོགས་ཤིན་ཏུ་མཛེས་པ་དང་།།གཙང་ཞིང་དད་ལྡན་སྙན་པར་སྨྲ།།དེ་ཡིས་བཀལ་བའི་བགྲང་ཕྲེང་གིས།།གྲོལ་བའི་དངོས་གྲུབ་སྐྱེ་བར་འགྱུར།།ཞེས་དང་།བདེ་མཆོག་སྡོམ་འབྱུང་ལས།དགེ་བའི་ལས་ལ་གཞོན་ནུ་མས།།བཀལ་བའི་སྲད་བུས་བརྒྱུ་བར་བྱ།།ཞེས་གསུངས་པའི་ཕྱིར།དེ་ཡང་ཞི་བའི་ཕྲེང་བ་ལ་བལ་སྐུད་དཀར་པོ་དང་།རྒྱས་པ་ལ་རས་སྐུད་སེར་པོ་དང་།དབང་ལ་དར་སྐུད་དམར་པོ་དང་།དྲག་པོ་ལ་མི་གྲིར་ཤི་བའི་རྒྱུས་པའམ་རྒྱུས་ཆེན་དང་།རྒྱུ་མ་དང་།པགས་རིགས་ཀྱི་རྒྱུན་བུ་དགུ་སྒྲིལ་དང་།ལས་སྣ་ཚོགས་ཀྱི་ཕྲེང་བ་ལ་ཚོན་སྐུད་སྣ་ལྔ་བསྒྲིལ་བའི་སྲད་བུ་དགོས་པ་ཡིན་ཏེ།པདྨའི་ཕྲེང་བཤད་ལས།ཞི་བ་བལ་སྐུད་དཀར་པོ་ལ།།རྒྱས་པར་རས་སྐུད་སེར་པོ་བསྒྲིལ།།དབང་ཕྲེང་དར་སྐུད་དམར་པོ་བསྒྲིལ།།དྲག་པོའི་ཕྲེང་ཐག་གྲི་རྒྱུས་སམ།།ཡང་ན་རྒྱུས་ཆེན་སྒྲིལ་བར་བྱ།།དེ་བཞིན་རྒྱུ་མ་པགས་པའི་རིགས།།རྒྱུན་བུ་དྲས་པའི་རིགས་ཀྱིས་བསྒྲིལ།།སྣ་ཚོགས་ལས་ཀྱི་ཕྲེང་ཐག་ནི།།ཚོན་སྐུད་ལྔ་བསྒྲིལ་སྲད་བུ་སྟེ།།ཞེས་གསུངས་པ་དང་།ཕུར་པ་གསང་རྒྱུད་ལས།བ་སུ་ཏའམ་རྒྱུས་ཆེན་ལ།།དགུ་སྒྲིལ་དག་ཏུ་བྱས་ནས་ནི།།བརྒྱུས་པའི་མདོ་ལ་བསྙེན་ཕུར་གདགས།།ཞེས་གསུངས་པའི་ཕྱིར་རོ།།གཞན་ཡང་མནན་པ་དང་བསྐྲད་པའི་ལས་སྔགས་བཟླ་བྱེད་ཀྱི་ཕྲེང་ཐག་དེ་བོང་བུ་དང་རྔ་མོང་གི་སྤུ་ལ་བྱ་རོག་གམ་ཁྭ་ཏའི་སྒྲོ་བསྲེས་པའི་སྲད་བུ་དང་།ཕན་ཚུན་རྣམ་པར་སྡང་བའི་ལས་ལ་རྟ་དང་མ་ཧེའི་སྤུའི་སྲད་བུ་དང་།གསོད་པ་དང་གནོན་པ་དང་དབྱེ་བའི་ལས་སོགས་དྲག་ལས་སྤྱི་ལ་དུར་ཁྲོད་ཀྱི་སྐྲ་ལ་ཁྱི་སྤུ་བསྲེས་པའི་སྐུད་པ་ལ་བྱ་བ་ཡིན་ཏེ།བདེ་མཆོག་སྡོམ་འབྱུང་ལས།བོང་བུ་རྔ་མོའི་སྤུ་དང་ནི།།ཁྭ་ཡི་སྒྲོ་ནི་བསྲེས་བྱས་ལ།།མནན་དང་བསྐྲད་པའི་ལས་ལ་ནི།།དེ་ཡི་སྲད་བུས་བརྒྱུ་བར་བྱ།།རྟ་དང་མ་ཧེའི་སྤུ་ཡིས་ནི།རྣམ་པར་སྡང་ལ་སྲད་བུ་བྱ།དུར་ཁྲོད་སྐྲ་ཡིས་སྲད་བུ་དང་།ཁྱི་ཡི་སྤུ་ནི་བསྲེ་བྱ་སྟེ།དེ་ཡི་སྲད་བུ་དྲག་པོ་ཡི།ལས་ལ་བསྔགས་ཕྱིར་སྦྱང་བར་བྱ།ཞེས་དང་།རྡོ་རྗེ་མཁའ་འགྲོ་ལས།བསྐྲད་ལ་བྱ་རོག་སྤུ་དང་ནི།།བོང་བུ་རྔ་མོའི་སྤུ་ལས་བྱ།།རྟ་དང་མ་ཧེའི་སྤུ་ཡིས་ནི།།ཕན་ཚུན་སྡང་བའི་སྐུད་པ་བྱ།།དུར་ཁྲོད་སྐྲ་ཡིས་སྐུད་པ་དང་།།ཁྱི་ཡི་སྤུ་དང་བསྲེས་ཏེ་བཀལ།།དྲག་པོའི་ལས་ལ་ཁྱད་པར་དུ།།མདོར་བསྡུས་ནས་ནི་བསྟན་པ་ཡིན།།ཞེས་དང་།ཁྲག་འཐུང་མངོན་འབྱུང་ལས།བྱ་རོག་སྒྲོ་ཡིས་བསྐྲད་པ་ཉིད།།བོང་བུ་ཡིས་ནི་སྡང་པའོ།།ཁྱི་དང་རྟ་ཡི་ཕྲེང་བ་ལ།།སྒྲུབ་པོས་མེ་ཏོག་གིས་ནི་མཆོད།།རོ་ཡི་སྐྲ་ཡི་སྐུད་པ་དང་།།བོང་བུའི་སྤུད་དང་ཡང་དག་ལྡན།།སྐུད་པ་འདི་ཡིས་སྡང་བ་དང་།།ཁྱི་ཡི་སྤུ་ནི་བསྲེས་པས་ནི།།དངོས་གྲུབ་ཐམས་ཅད་བྱེད་པ་ཡིན།།ཞེས་གསུངས་པའི་ཕྱིར་རོ།།